2013. szeptember 4. / 11:40
Zatykó Gyula, az EMNP alelnöke úgy vélekedett: a beruházást közhasznúvá nyilvánító törvénytervezettel a román kormány Verespatakon olyan "enklávét" hozna létre, ahol Románia törvényei nem érvényesülnek. "Ez jogi merénylet" - tette hozzá.
Rámutatott: az EMNP Romániában az egyetlen olyan bejegyzett politikai párt, amely határozott és egyértelmű állásfoglalást fogalmazott meg a ciános aranybányászat ellen.
Felidézte: a párt védnöke, Tőkés László európai parlamenti képviselő 2010-ben, Áder János akkori EP-képviselőtársához csatlakozva, a ciános bányászat uniós szintű betiltásáról terjesztett határozattervezetet az Európai Parlament elé, amit nagy többséggel el is fogadtak.
"Sajnos az Európai Bizottság utána ezt fiókba dobta vagy elszabotálta, és sajnos az európai törvények nem vetnek gátat ennek az aranykitermelésnek, amely rendkívül veszélyes" - jelentette ki Zatykó Gyula.
Csomortányi István, a párt Bihar megyei elnöke azt mondta: az EMNP segíteni szeretné a Verespatak megmentéséért küzdő civil szervezeteket. Első lépésként magyarra fordították szórólapjaikat, amelyeket a magyar közösség körében is terjesztenek.
[MTI, erdon.ro - Itthon.ma]
Címkék: Zatykó Gyula, Csomortányi István, Néppárt, Verespatak, bányanyitás, cián